張雲翔采蘭堂
作者：黄公度
朝代：宋

paragraphs: 丈夫貴成名，人子重養志。
志養非鼎食，名成要身致。
世上萬男兒，二者少稱遂。
樂哉張公子，此事有餘地。
昔我遊武林，始與張君值。
津津紫芝眉，落落青雲器。
驊騮步康衢，鵰鶚騰秋翅。
一官天南州，艱難已嘗試。
悠然望白雲，歸來爲隠吏。
軒裳非吾心，菽水重親意。
築堂九畹邊，遠取南陔義。
膳羞務馨潔，晨夕必躬視。
老人嗜國香，幽懷時一寄。
春風敷柔絲，色與恩袍類。
不效荆楚俗，紉之爲佩璲。
不學會稽亭，徒然脩褉事。
願言倚玉樹，同作庭階瑞。
他年粉署握，永伴萊衣戲。